SAT คาดกำไร-รายได้ปีนี้หดตัวตามภาวะตลาดยานยนต์ที่ชะลอตัว
SAT คาดกำไร-รายได้ปีนี้หดตัวตามภาวะตลาดยานยนต์ที่ชะลอตัว-อยู่ระหว่างเจรจาลูกค้ารายเดิม 2 โครงการ มูลค่าไม่ต่ำกว่า 100 ลบ./โครงการ คาดได้ข้อสรุปปลายปีนี้
6 ก.ย. 2559

นายณัฐขจร ญาณภิรัต รองกรรมการผู้อำนวยการ สายการเงิน บัญชี และเทคโนโลยีสารสนเทศ บริษัท สมบูรณ์แอดวานซ์ จำกัด (มหาชน) หรือ SAT เปิดเผยว่า บริษัทคาดว่ากำไรสุทธิปีนี้จะปรับตัวลดลงตามรายได้ที่คาดว่าจะปรับตัวลดลงราว 5% เป็นในทิศทางเดียวกับอุตสาหกรรมยานยนต์และยอดขายเครื่องจักรกลการเกษตรที่ยังคงชะลอตัวอย่างต่อเนื่อง ประกอบกับได้งานจากค่ายรถ Mitsubishi รุ่น Triton มาเพียงบางส่วน
อย่างไรก็ตาม บริษัทอยู่ระหว่างเจรจาลูกค้ารายเดิมเพื่อรับงานชิ้นส่วนยานยนต์ชิ้นส่วนอื่นๆ ที่บริษัทไม่เคยทำมาก่อน ซึ่งอยู่ระหว่างในการเจรจา 2 โครงการ มูลค่าไม่ต่ำกว่า 100 ล้านบาท/โครงการ โดยคาดว่าจะได้ข้อสรุปภายในช่วงปลายปีนี้
“ปีนี้รายได้ของเราคงชะลอลงตามภาวะตลาดยานยนต์ที่ยังคงชะลอตัวอยู่ โดยคาดว่าปีนี้จะมียอดผลิตรถยนต์อยู่ที่ 1.9 ล้านคัน ในส่วนของงานที่เราได้มาก็ไม่ได้ตามที่เราคาดไว้ว่าจะได้ทั้งหมด ซึ่งเราได้มาแค่บางส่วนเท่านั้น แต่อย่างไรก็ตามบริษัทก็ยังพยายามที่จะหางานใหม่ๆเข้ามาเพิ่มอย่างต่อเนื่อง”นายณัฐขจร กล่าว
สำหรับแนวโน้มผลประกอบการในช่วงไตรมาส 3/59 คาดว่าทั้งรายได้และกำไรสุทธิจะใกล้เคียงกับช่วงไตรมาส 2/59 เนื่องจากในช่วงไตรมาส 2 ที่ผ่านมาถือว่าปรับตัวดีขึ้น และเติบโตจากช่วงเดียวกันของปีก่อนขึ้นมาค่อนข้างมากแล้ว ทำให้การจะเติบโตมากกว่าทำได้ค่อนข้างยากในภาวะอุตสาหกรรมยานยนต์ในรูปแบบนี้
อย่างไรก็ตาม ในปี 60 บริษัทคาดว่ารายได้จะกลับมาเติบโตได้ 5% บนสมมติฐานยอดการผลิตรถยนต์ในประเทศไทยที่ 2 ล้านคัน และจะผลกระทบจากนโบายรถคันแรกจะสิ้นสุดลงเมื่อรถมีอายุครบ 5 ปี โดยเชื่อว่าจะเป็นส่วนช่วยให้อุตสาหกรรมยานยนต์ปรับตัวดีขึ้น ในขณะเดียวกันยังเชื่อว่าเศรษฐกิจจะเริ่มมีแนวโน้มที่ปรับตัวดีขึ้น ซึ่งจะเห็นได้จากความชัดเจนที่การเลือกตั้งจะเกิดขึ้น หลังการลงประชามติ รัฐธรรมนูญฉบับใหม่ผ่านไปด้วยดี และเริ่มมีการลงทุนของภาครัฐฯและเอกชนมากขึ้น นอกจากนี้ยังเชื่อว่าเศรษฐกิจมีแนวโน้มที่ดีขึ้นด้วย